b'\n_START_ARTICLE_\nBad Kleinkirchheim\n_START_SECTION_\nLokacija\n_START_PARAGRAPH_\nPovpre\xc4\x8dna nadmorska vi\xc5\xa1ina Bad Kleinkirchheima je 1087 mnm. Ob\xc4\x8dina obsega 74,01 kvadratnih kilometrov. Nahaja se v dolini na ju\xc5\xbeni meji gorskega narodnega parka Nockberge med Mil\xc5\xa1tatskim jezerom in dolino reke Krke. 35\xc2\xa0% povr\xc5\xa1ine obsega gorske travnike, 28\xc2\xa0% gozdnata obmo\xc4\x8dja, pribli\xc5\xbeno 9,6\xc2\xa0% je travnikov in polj, 1,3\xc2\xa0% je pa\xc5\xa1nikov; le 0,1\xc2\xa0% je majhnih potokov in vodnih povr\xc5\xa1in._NEWLINE_Najbli\xc5\xbeji \xc5\xbeelezni\xc5\xa1ki povezavi sta v Beljaku, ki je oddaljen 30\xc2\xa0km (cesta preko naselja Radenthein), in v Feldkirchnu (na poti od Celovca), ki je oddaljen 24\xc2\xa0km.\n_START_SECTION_\nZgodovina\n_START_PARAGRAPH_\nPrvotna naselbina naj ne bi obstajala pred rimsko dobo. Prvi je bil na tem obmo\xc4\x8dju pisno omenjen duhovnik po imenu Pabo (5. julij 1166), v dokumentu, s katerim je salzbur\xc5\xa1ki nad\xc5\xa1kof Konrad II potrdil donacijo za kapelo na obmo\xc4\x8dju dana\xc5\xa1njega naselja. To naj bi bila prva omemba Bad Kleinkirchheima._NEWLINE_Septembra leta 1473 so bili na tem podro\xc4\x8dju tur\xc5\xa1ki vpadi, Turki so oropali naselje in opusto\xc5\xa1ili doline v regiji. 25. junija 1478 je skupina pribli\xc5\xbeno 600-tih kmetov neuspe\xc5\xa1no posku\xc5\xa1ala izslediti njihove vodje. Turki so do leta 1480 od\xc5\xa1li, verjetno zaradi invazije Mad\xc5\xbearov._NEWLINE_Med reformacijo je mnogo kmetov prestopilo v luteransko vero, konec 16. stoletja pa je bila prebivalcem dana svoboda veroizpovedi. Ko je zavladal svetorimski cesar Ferdinand II., je postala uradna avstrijska veroizpoved rimokatoli\xc5\xa1tvo, vendar so protestanti kljub temu uspeli pretihotapiti knjige in imeti skrivna sre\xc4\x8danja. Do leta 1781 so imeli protestanti ali judje skorajda enake pravice kot katoliki. _NEWLINE_Bad Kleinkirchheim je v \xc4\x8dasu Napoleonovih vojn za kratek \xc4\x8das spadal pod francosko upravo. Tudi revolucija leta 1848 je vplivala na regijo, z njo so kmetje (ki so bili tedaj ve\xc4\x8dinski prebivalci) dobili ve\xc4\x8d pravic._NEWLINE_Kon\xc4\x8dno je leta 1973 Bad Kleinkirchheim uradno dobil dana\xc5\xa1nje ime s pridevkom \xc2\xbbBad\xc2\xab\xc2\xa0(toplice) pred dotedanjim imenom Kleinkirchheim (dobeseden prevod: Klein-kirch-heim = majhna-cerkev-dom), zaradi priljubljenega termalnega izvira.\n_START_SECTION_\nZgradbe\n_START_PARAGRAPH_\nPoleg \xc5\xa1tevilnih starih avtohtonih kmetij in mlinov je Bad Kleinkirchheim najbolj znan po cerkvi Sv. Katarine, ki je bila okrog leta 1492 zgrajena na podro\xc4\x8dju termalnega izvira. Danes sta v Bad Kleinkirchheimu dva javna kopali\xc5\xa1ka objekta, Therme St. Kathrein in R\xc3\xb6merbad, mnogi hoteli pa imajo tudi svoje lastne termalne kapacitete. Termalna voda je ob zajetjih razmeroma hladna, saj ne presega 36 \xc2\xb0C.\n_START_SECTION_\n\xc5\xa0port\n_START_PARAGRAPH_\nBad Kleinkirchheim je poleg termalnih vrelcev znan predvsem kot eno ve\xc4\x8djih koro\xc5\xa1kih smu\xc4\x8darskih sredi\xc5\xa1\xc4\x8d, po podatkih iz leta 2009 ima na voljo 101\xc2\xa0km urejenih smu\xc4\x8darskih prog, sanka\xc5\xa1ke proge in proge za tek na smu\xc4\x8deh, \xc5\xa1tevilna pobo\xc4\x8dja pa so primerna za turno smuko. Je tudi prizori\xc5\xa1\xc4\x8de tekmovanj za svetovni pokal v alpskem smu\xc4\x8danju. Lokalni smu\xc4\x8darski klub Ski Club Kleinkirchheim je bil ustanovljen leta 1947 in ima okrog 2000 \xc4\x8dlanov. \xc4\x8castni \xc4\x8dlan kluba je smu\xc4\x8dar Franz Klammer, rojen v bli\xc5\xbenjem kraju Mooswald ob reki Dravi. Po njem sta imenovani dve smu\xc4\x8darski progi._NEWLINE_Poleg smu\xc4\x8danja je na obmo\xc4\x8dju naselja mogo\xc4\x8de igrati tudi nogomet, golf, in tenis. Bad Kleinkirchheim ima tudi \xc5\xa1ahovski klub. V poletnih mesecih turisti\xc4\x8dna ponudba zajema gorni\xc5\xa1tvo in pohodni\xc5\xa1tvo, urejenih je veliko gorskih pe\xc5\xa1poti in kolesarskih stez.\n_START_SECTION_\nPolitika\n_START_PARAGRAPH_\n\xc5\xbdupan ob\xc4\x8dine je Matthias Krenn (FPK). Lokalna uprava \xc5\xa1teje 15 \xc4\x8dlanov. Med njimi jih je 7 iz stranke FPK, 4 SP\xc3\x96, 3 \xc3\x96VP, 1 pa je neodvisen.'